མཐར་ངོས་ཀྱིས་མི་ལ་སྙིང་རྗེ་དགོས་ཀྱི་རེད་ཅེས་བརྗོད་ཚེ་ཏཱ་ལའི་བླ་མ་ནང་ཆོས་ཉམས་ལེན་པ་ཞིག་ཡིན་པས་ནམ་རྒྱུན་དེ་ལྟར་བཤད་སྡོད་ཀྱི་རེད་ཟེར་བ་དང་།ཁྱོད་རང་ཚོ་ཚན་རིག་པས་བཤད་པ་ཡིན་ན་དེ་ག་རེ་ཡིན་ན་བསམ་ནས་དོ་སྣང་བྱེད་ཀྱི་རེད།དེར་བརྟེན།ཁྱོད་རང་ཚོ་ལ་མི་གཞན་པ་ལས་ནུས་པ་ཆེ་བ་ཡོད་པ་རེད།ནང་གི་བདེ་སྐྱིད་གལ་ཆེན་པོ་ཡིན་པ་དང་།ད་ལྟའི་ཤེས་ཡོན་གྱིས་ལྡང་གི་མེད་པ་བཅས་ཀྱི་སྐོར་བཤད་པ་ཡིན་ན་ནུས་པ་ཆེ་བ་ཡོད་པ་རེད།ཅེས་སོགས་བཀའ་སློབ་སྩལ་རྗེས།འདི་ལྟ་བུའི་ཚོགས་འདུ་མུ་མཐུད་ནས་འཚོག་ཐུབ་རྒྱུ་རེད་བསམ་གྱི་འདུགགལ་སྲིད་བྱུང་བ་ཡིན་ན་ཉིན་གཅིག་ཁྱོད་རང་ཚོའི་རྒྱལ་ས་མའོ་སི་ཁོ་ལ་འཚོག་རྒྱུ་ཡིན།ཞེས་བཀའ་སྩལ་བ་དང་ཚན་རིག་པ་རྣམ་པས་དགའ་བསུ་དང་བཅས་ཉིན་གཉིས་རིང་གི་བགྲོ་གླེང་ལེགས་པར་གྲོལ་ཡོད་པ་རེད།